CELEX: C2007/042/73
Language: el
Date: 2007-02-24 00:00:00
Title: Υπόθεση T-413/06 P: Αναίρεση που ασκήθηκε στις 22 Δεκεμβρίου 2006 κατά της διάταξης που εξέδωσε το Δικαστήριο Δημόσιας Διοίκησης στις 9 Οκτωβρίου 2006 στην υπόθεση F-53/06, Gualtieri κατά Επιτροπής

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/42
            
         Αναίρεση που ασκήθηκε στις 22 Δεκεμβρίου 2006 κατά της διάταξης που εξέδωσε το Δικαστήριο Δημόσιας Διοίκησης στις 9 Οκτωβρίου 2006 στην υπόθεση F-53/06, Gualtieri κατά Επιτροπής
   (Υπόθεση T-413/06 P)
   (2007/C 42/73)
   Γλώσσα διαδικασίας: η ιταλική
   Διάδικοι
   
      Αναιρεσείουσα: Claudia Gualtieri (Βρυξέλλες, Βέλγιο) (εκπρόσωποι: M. Gualtieri και P. Gualtieri, δικηγόροι)
   
      Αντίδικος στην αναιρετική διαδικασία: Επιτροπή των Ευρωπαϊκών Κοινοτήτων
   Αιτήματα της αναιρεσείουσας
   Η αναιρεσείουσα ζητεί από το Πρωτοδικείο:
   
               —
            
            
               να αναιρέσει την αναιρεσιβαλλόμενη διάταξη, την οποία εξέδωσε στις 9 Οκτωβρίου 2006 το Δικαστήριο Δημόσιας Διοίκησης, και να διαπιστώσει ότι το τελευταίο είναι αρμόδιο να κρίνει επί της διαφοράς.
            
         Λόγοι αναίρεσης και κύρια επιχειρήματα
   Η παρούσα αίτηση αναίρεσης ασκείται βάλλει κατά της διάταξης του Δικαστηρίου Δημόσιας Διοίκησης της Ευρωπαϊκής Ένωσης, της 9ης Οκτωβρίου 2006, στην υπόθεση F-53/06, με την οποία το εν λόγω Δικαστήριο έκρινε ότι δεν είχε αρμοδιότητα ratione personae να κρίνει επί της διαφοράς μεταξύ της προσφεύγουσας, αποσπασμένης εθνικής εμπειρογνώμονα, και της Επιτροπής.
   Προς στήριξη της αίτησης αναίρεσής της, η αναιρεσείουσα υποστηρίζει ότι η αναιρεσιβαλλόμενη διάταξη στηρίζεται σε επιπόλαιη και εσφαλμένη ανάγνωση του άρθρου 1, παράγραφος 2, της απόφασης της Επιτροπής σχετικά με το καθεστώς των αποσπασμένων εθνικών εμπειρογνωμόνων (ΑΕΕ). Συναφώς, παραπέμπει στα άρθρα 7, στοιχεία α', στ', και ζ', 11, παράγραφοι 1 και 3, 12, παράγραφοι 1 και 2, 13, παράγραφος 1, 14 και 15 της εν λόγω απόφασης.
   Από το σύνολο αυτών των διατάξεων προκύπτει ότι ο δεσμός του εθνικού εμπειρογνώμονα με την υπηρεσία από την οποία προέρχεται αναστέλλεται καθ' όλη τη διάρκεια της απόσπασης και ότι, κατά το χρονικό αυτό διάστημα, ο αποσπασμένος εθνικός εμπειρογνώμονας εντάσσεται πλήρως στην οργάνωση της Επιτροπής, προς το αποκλειστικό συμφέρον της οποίας οφείλει να ασκεί τα καθήκοντά του.
   Συνεπώς, δεν υπάρχει αμφιβολία ότι οι διαφορές που αφορούν αυτή την αποκλειστική σχέση εργασίας εμπίπτουν στην αρμοδιότητα του Δικαστηρίου Δημόσιας Διοίκησης, δεδομένου ότι υπάρχει σαφής εξομοίωση της νομικής κατάστασης των αποσπασμένων εθνικών εμπειρογνωμόνων με τη νομική κατάσταση των υπαλλήλων.